DOKUMENT TA’ ĦIDMA TAL-PERSUNAL TAL-KUMMISSJONI SOMMARJU TAL-VALUTAZZJONI TAL-IMPATT Li jakkumpanja d-dokument Strateġija għat-Tnaqqis tal-Konsum tal-Fjuwil u tal-Emissjonijiet tad-CO2 mill-Vetturi Heavy Duty /* SWD/2014/0159 final */





1. Id-definizzjoni tal-problema In-natura tal-problema L-emissjonijiet tal-gass serra mit-trasport bit-triq żdiedu bi 29 % matul il-perjodu mill-1990 sal-2007, iżda minn dak iż-żmien naqsu minħabba prezzijiet għolja taż-żejt, żieda fl-effiċjenza tal-karozzi tal-passiġġieri u tkabbir aktar bil-mod ta' mobbiltà. Skont il-Pjan Direzzjonali tal-Kummissjoni biex nimxu lejn ekonomija baxxa fl-użu tal-karbonju fl-2050[1] u l-White Paper dwar it-Trasport[2], it-trasport kollu kemm hu għandu jnaqqas l-emissjonijiet tad-CO2 tiegħu b'madwar 60% sal-2050 meta mqabbel mal-livell tiegħu tal-1990. L-emissjonijiet tad-CO2 mill-Vetturi Heavy Duty (HDV) , li jirrappreżentaw madwar kwart tal-emissjonijiet[3] tad-CO2 tat-trasport bit-triq, attwalment mhumiex regolati, għall-kuntrarju tal-emissjonijiet għall-karozzi u l-vannijiet. Fid-dawl ta’ żieda fil-volumi tat-trasport tal-merkanzija fl-UE, minbarra l-perjodu tal-kriżi ekonomika, dawn l-emissjonijiet qed jogħlew minkejja xi titjib fil-konsum tal-fjuwil tal-vetturi u l-prestazzjoni tad-CO2. L-istimi jissuġġerixxu li bejn l-1990 u l-2010, l-emissjonijiet tad-CO2 mill-HDVs żdiedu b’madwar 36%[4]. Mingħajr azzjoni, l-emissjonijiet tad-CO2 mill-HDVs mistennija li jibqgħu xi 35% fuq il-livelli tal-1990 fl-2050. Minħabba d-daqs assolut tagħhom, it-tendenza u s-sehem relattiv tal-emissjonijiet tad-CO2 mill-HDVs jeħtieġ li jiġu indirizzati u limitati. L-emissjonijiet tad-CO2 mill-HDVs attwalment mhumiex imkejla b’mod standard. Is-suq huwa nieqes mit-trasparenza f’dan ir-rigward u dan joħloq ostaklu li għandu jiġi indirizzat. Barra minn hekk, il-Ġappun, l-Istati Uniti u l-Kanada diġà lleġiżlaw u ċ-Ċina qed tqis azzjoni dwar kif tkejjel u tillimita l-emissjonijiet tad-CO2 mill-HDVs. F’Ġunju 2007, il-Kunsill stieden lill-Kummissjoni “biex tiżviluppa u timplimenta strumenti ta’ politika u miżuri biex jitnaqqsu l-emissjonijiet ta’ gassijiet serra minn dawk il-vetturi HDV”[5]. Il-Kummissjoni, fil-Komunikazzjoni tagħha ta’ April 2010 dwar “Strateġija Ewropea dwar vetturi ta’ enerġija nadifa u effiċjenti”[6], ħabbret li se tipproponi strateġija li l-għan tagħha huwa l-konsum tal-karburant u l-emissjonijiet tad-CO2 mill-HDVs. Kif se tevolvi l-problema mingħajr azzjoni ġdida mill-UE? Il-muturi ewlenin tal-emissjonijiet tad-CO2 mill-HDVs huma (i) id-domanda globali għat-trasport li hija marbuta mal-attività ekonomika, (ii) it-tqassim modali fost it-trasport bit-triq, bil-ferrovija, bl-ajru u bil-kanali tal-ilma, (iii) l-adozzjoni tal-bidla teknoloġika li tinfluwenza r-rendiment tal-vettura, (iv) il-kontenut ta’ karbonju tal-fjuwil u (v) il-mod tat-tħaddim tal-flotta tal-HDVs. Taħt ix-xenarju “bażi” tas-soltu tal-mudell tal-Kummissjoni PRIMES-TREMOVE, imsejjes fuq suppożizzjonijiet tal-ebda bidla fil-politika, l-attività tat-trasport totali, hija maħsuba li se tikber fl-40 sena li ġejjin[7]. Ċertu tip ta’ diżakkoppjar jista’ madankollu jiġi osservat fir-riżultati tal-mudell bażi u x-xejriet tal-PGD, bit-trasport bit-triq qiegħed jiżdied b’rata aktar bil-mod. Minkejja l-politika tal-UE biex jiġu promossi modi b’inqas karbonju bħat-trasport ferrovjarju, it-trasport bit-triq huwa mistenni li jżomm ir-rwol dominanti tiegħu, kemm dak tal-passiġġieri kif ukoll tat-trasport tal-merkanzija fi ħdan l-UE, b’bidla pjuttost moderata tal-merkanzija mit-toroq għall-ferroviji. Fir-rigward tal-HDVs, wara għoxrin sena ddedikati biex jitnaqqsu l-emissjonijiet li jniġġsu biex dawn jikkonformaw mal-leġiżlazzjoni tal-UE, il-manifatturi tal-HDVs huma mistennija li jiffukaw l-isforzi tagħhom fuq it-tnaqqis tal-konsum tal-fjuwil u l-emissjonijiet tad-CO2. B'hekk, l-emissjonijiet tad-CO2 mill-HDVs għandhom b’mod ġenerali jibqgħu kostanti matul il-perjodu 2010-2050. Sussidjarjetà L-azzjoni tal-UE hija meħtieġa sabiex jiġi evitat li jitfaċċaw barrieri għas-Suq Uniku fis-settur tal-karozzi u minħabba n-natura transnazzjonali tat-tibdil fil-klima. In-nuqqas ta' azzjoni fil-livell Ewropew jaf jirriżulta f'sensiela t'a skemi nazzjonali li jnaqqsu l-emissjonijiet tad-CO2 mill-HDV, jiġifieri frammentazzjoni tas-suq u t-telf tal-ekonomiji ta' skala. Il-potenzjal tat-tnaqqis tal-emissjonijiet tad-CO2 mill-HDVs Xi studji minn AEA-Ricardo[8] u TIAX[9] identifikaw titjib tekniku fl-HDVs possibbli li jistgħu jiffrankaw il-fjuwil u d-CO2. Skont l-istudju tat-TIAX, li b’mod ġenerali qabel mal-konklużjonijiet ta' AEA-Ricardo, ikun possibbli ffrankar ta’ 30% sa 50% fil-fjuwil u fi tnaqqis fl-emissjonijiet tad-CO2 fuq vetturi ġodda mill-2014, li jiġi tradott għal tnaqqis fl-emissjonijiet mill-flotta tal-HDVs ta’ madwar 28% sal-2030. Studju minn CE Delft li ssejjes prinċipalment fuq l-istimi tat-TIAX ipprovda kurvi marġinali ta' taffija tal-kostijiet[10] u identifika potenzjal għoli għal teknoloġiji kosteffettivi, li possibbilment jsarrfu f’medja ta’ 35% fi tnaqqis tal-konsum tal-fjuwil u l-emissjonijiet tad-CO2 mill-HDVs ġodda. Ostakli tas-suq għall-adozzjoni ta’ teknoloġiji kosteffettivi u ffrankar ta’ fjuwil L-ostakli tas-suq għall-adozzjoni ta’ titjib tekniku għal tnaqqis aktar effiċjenti tal-fjuwil huma diffiċli li wieħed jevalwahom minħabba l-interazzjoni ta’ mudelli ta’ negozju differenti tal-manifatturi tal-vetturi, il-manifatturi tal-bodì u l-karrijiet, l-operaturi tal-HDVs u u l-kumpaniji tal-lokazzjoni u l-finanzjament. Studju li sar minn CE Delft[11] eżamina din il-kwistjoni u identifika l-aktar ostakli tas-suq ovvji li jxekklu l-adozzjoni tal-aktar teknoloġiji effiċjenti tal-fjuwil bħala l-inabbiltà tal-operaturi tat-trasport li jivvalutaw l-iffrankar tal-fjuqil u l-effetti tat-tnaqqis tad-CO2 tat-teknoloġiji u li jqabblu l-offerti tal-bejgħ tal-għadd ta' manifatturi tal-HDVs f'dan ir-rigward. Ostakli oħrajn huma wkoll evidenti f’sitwazzjonijiet speċifiċi. Pereżempju, f’xi pajjiżi aċċess limitat għal strumenti finanzjarji jagħmilha diffiċli biex jiffinanzjaw il-modernizzazzjoni tal-flotta. F’xi wħud imma mhux fil-każijiet kollha, ix-xiri tat-teknoloġija huwa sseparat mill-benefiċċji tal-iffrankar tal-fjuwil permezz tal-effiċjenza tat-teknoloġija (jiġifieri inċentivi maqsuma). 2. Għanijiet L-għan ġenerali huwa li jsir kontribut lejn l-ilħuq tal-miri klimatiċi permezz tat-tnaqqis tal-emissjonijiet tad-CO2 fis-settur tat-trasport tal-HDVs. L-għanijiet speċifiċi jinkludu: "Effettività": kontribut effettiv lejn it-tnaqqis tal-konsum tal-fjuwil u tal-emissjonijiet tad-CO2 mill-HDVs fl-UE fid-dawl tal-għan kumplessiv li jitnaqqsu l-emissjonijiet tal-gassijiet serra kkawżati mit-trasport b'60% fl-2050 (mqabbla mal-livelli tagħhom tal-1990); u kontribut lejn it-tnaqqis tal-emissjonijiet tad-CO2 fl-ekonomija kollha b'relevanza għall-istrumenti tal-ivvalutar b'kamp ta' applikazzjoni 'l hinn mis-settur tal-HDVs, bħall-ETS. "Effiċjenza!: kontribut b'mod effiċjenti, kosteffettiv u proporzjonali lejn it-tnaqqis tal-konsum tal-fjuwil mill-HDVs u l-emissjonijiet tad-CO2 fl-UE. "Previdibbiltà": provvediment lill-industrija, l-operaturi tat-trasport, lis-settur pubbliku u lill-konsumatur tal-UE b’viżjoni ċara u koerenti dwar il-qafas ta’ politika u l-iżviluppi regolatorji simili fir-rigward tal-emissjonijiet tad-CO2 mill-HDVs, u b’hekk jiġi ffaċilitat it-teħid tad-deċiżjonijiet u l-ippjanar tal-investiment. L-għanijiet operattivi jinkludu: - Il-monitoraġġ, ir-rappurtar u l-verifika tal-emissjonijiet tad-CO2 minn HDVs ġodda fl-UE kollha; - U l-iffissar ta' limitu tal-karbonju fuq l-emissjonijiet tad-CO2 mit-trasport bl-HDVs biex jinkisbu tnaqqisijiet fl-emissjonijiet. 3. Alternattivi ta’ politika Xenarju bażi ta’ “l-ebda bidla fil-politika” Dan ix-xenarju jinkorpora għadd ta’ żviluppi deċiżi jew proposti, inkluża d-Direttiva tat-Tassazzjoni tal-Enerġija riveduta[12]. Ix-xenarju bażi notevolment jassumi l-implimentazzjoni tal-leġiżlazzjoni riċenti dwar l-akkwist pubbliku għal vetturi tat-triq, il-ħlas tal-utenti tat-toroq, u l-inċentivati użati ta’ fjuwils alternattivi. Għażla 1: titjib tal-għarfien, l-abbiltà tat-tqabbil u l-akkontabbiltà tal-emissjonijiet tad-CO2 mill-HDVs Din l-għażla teżamina żewġ alternattivi (i) iċ-ċertifikazzjoni u r-rappurtar tal-konsum tal-fjuwil u l-emissjonijiet tad-CO2 mill-makna biss tal-HDVs skont id-dħul fis-seħħ tar-Regolament tal-Euro VI; jew (ii) iċ-ċertifikazzjoni u r-rappurtar tal-konsum tal-fjuwil u l-emissjonijiet tad-CO2 mill-vettura sħiħa tal-HDVs għal vetturi reġistrati ġodda. Din tal-aħħar tirrikjedi l-bidu tal-ħidma tal-għodda tas-simulazzjoni tal-emissjonijiet tad-CO2 VECTO HDV li attwalment qed tiġi żviluppata. Għażla 2: l-inklużjoni tal-emissjonijiet tad-CO2 mit-trasport bit-triq fl-iskema tal-UE għall-Iskambju tal-Kwoti tal-Emissjonijiet L-ETS għandu jiġi estiż għas-settur tat-trasport bit-triq kollu kemm hu. L-inklużjoni se ssir minn isfel 'il fuq (upstream), fil-livell ta’ fornituri tal-fjuwil definiti bħala entitajiet li jipparteċipaw fl-ETS. Għażla 3: l-introduzzjoni ta' leġiżlazzjoni li tiffissa limiti massimi mandatorji għall-emissjonijiet tad-CO2 mill-HDVs B'mod konformi mal-għażla 1 li hija prerekwiżit għall-għażla 3, it-tali limiti massimi jistgħu jiġu introdotti: jew fuq (i) emissjonijiet mill-makna biss; jew inkella (ii) emissjonijiet mill-vettura kollha kemm hi. L-għan ta' din l-għażla huwa li taċċellera d-disponibbiltà tat-teknoloġiji li jagħmluha possibbli li jkun hemm taffija sinifikanti tal-emissjonijiet tad-CO2 mill-HDVs. 4. Valutazzjoni tal-Impatti Xenarju bażi ta’ “l-ebda bidla fil-politika” Ix-xenarju bażi a’ “l-ebda bidla fil-politika” ġie vvalutat bl-appoġġ tal-mudell tal-Kummissjoni PRIMES-TREMOVE. Il-konklużjoni kienet li mingħajr azzjoni ulterjuri l-emissjonijiet tad-CO2 jibqgħu bejn wieħed u ieħor kostanti matul perjodu twil ta’ żmien (2030-2050), jiġifieri b’mod sinifikanti fuq il-livell tagħhom tal-1990 (madwar +35%), li huwa inkompatibbli mal-objettivi tal-White Paper tat-Trasport biex jittrażżnu l-emissjonijiet totali tat-trasport b’60 % meta mqabbla mal-livell tas-sena ta’ referenza 1990. Għażla 1: titjib tal-għarfien, l-abbiltà tat-tqabbil u l-akkontabbiltà tal-emissjonijiet tad-CO2 mill-HDVs L-għażla 1(i) dwar iċ-ċertifikazzjoni u r-rappurtar ta’ emissjonijiet mill-makna biss, filwaqt li hija effiċjenti peress li teħtieġ azzjoni limitata u tinvolvi kostijiet baxxi, ma tkunx mistennija li tindirizza u trażżan b’mod effettiv l-emissjonijiet tad-CO2 mill-HDVs. L-għażla 1(ii) dwar iċ-ċertifikazzjoni u r-rappurtar tal-emissjonijiet tad-CO2 ta’ vettura sħiħa tista’ tiġi implimentata biss meta titlesta l-għodda ta’ simulazzjoni VECTO li qed tiġi żviluppata bħalissa. Din tkun aktar effettiva minn 1(i) peress li tkun tipprovdi għarfien komprensiv tal-emissjonijiet tad-CO2 mill-vetturi l-ġodda, u tiffaċilita l-adozzjoni mis-suq ta' dawk l-aktar effiċjenti fl-enerġija. B’mod ġenerali, fid-dawl ta’ kemm tkun mistennija li tkun limitata fl-ispejjeż, is-subalternattiva tal-aħħar tilħaq ukoll l-għan tal-effiċjenza. Iż-żewġ għażliet, filwaqt li jikkontribwixxu għal kuxjenza u trasparenza akbar, ma jkunux suffiċjenti fuq bażi awtonoma biex tipprovdi lill-partijiet interessati bi gwida u prevedibbiltà fit-tul dwar l-ambjent regolatorju. L-impatti ekonomiċi, soċjali u ambjentali taż-żewġ għażliet huma negliġibbli jew limitati ħafna. Għażla 2: l-inklużjoni tal-emissjonijiet tad-CO2 mit-trasport bit-triq fl-iskema tal-UE għall-Iskambju tal-Kwoti tal-Emissjonijiet L-inklużjoni tal-emissjonijiet mill-HDVs, flimkien ma’ emissjonijiet oħra mit-trasport fit-toroq, fl-ETS ikun jikkontribwixxu għat-tnaqqis tal-emissjonijiet tal-gassijiet serra fl-UE kollha, peress li l-effettività tal-issodisfar tal-limitu tal-emissjonijiet għas-setturi kollha koperti mill-iskema huwa pjuttost ċert. Madankollu, minħabba l-prezzijiet releattivi tal-karbonju u s-sisa fuq il-fjuwil, u l-elastiċitajiet tal-prezz tal-fjuwil, inklużi l-emissjonijiet tal-HDVs fl-ETS ma jwasslu għal ebda titjib sostanzjali fl-effiċjenza tal-fjuwil. L-allokazzjoni fi ħdan is-setturi tal-ETS tal-isforzi ta’ taffija tal-emissjonijiet tul l-aktar struttura tal-ispejjeż effiċjenti tiżgura livell għoli fl-effettività tal-kostijiet u fl-effiċjenza ta’ dan l-istrument. Il-prevedibbiltà fir-rigward tal-konformità mal-limitu massimu tal-emissjonijiet kwantitattiv globali jiġi żgurat mill-mekkaniżmu tal-ETS, a skapitu tal-inċertezza tal-prezzijiet. L-impatti ekonomiċi huma fil-biċċa l-kbira dipendenti fuq l-evoluzzjoni tal-prezzijiet tal-karbonju. L-impatti soċjali ġenerali huma mistennija li jkunu limitati. L-impatti ambjentali, lil hinn mill-issodisfar tal-għanijiet globali tad-CO2, ikunu relatati mas-setturi fejn isseħħ it-taffija. Għażla 3: l-introduzzjoni ta' leġiżlazzjoni li tiffissa limiti massimi mandatorji għall-emissjonijiet tad-CO2 mill-HDVs L-Għażla 3(i) dwar limiti fuq l-emissjonijiet tad-CO2 mill-makna biss tal-HDVs tkun tikkontribwixxi b'mod effettiv biex trażżan il-konsum tal-fjuqil u l-emissjonijiet tad-CO2, iżda tħalli potenzjal mhux sfruttat ta’ tnaqqis fl-emissjonijiet. L-Għażla 3(ii) dwar l-iffissar ta’ limiti tal-emissjonijiet għall-vettura sħiħa (għal vetturi reġistrati ġodda) tindirizza b’mod aktar sodisfaċenti l-potenzjal sħiħ ta’ tnaqqis tal-emissjonijiet u b’hekk ikun hemm aktar effettività. Din tkun tikkontribwixxi iktar biex jintlaħaq l-għan fit-tul tal-White Paper tat-Trasport. Iż-żewġ għażliet ikunu jeħtieġu mezzi limitati biex jilħqu l-għanijiet tagħhom. Jekk wieħed jassumi li l-istandards ikunu definiti b’tali mod li l-ispejjeż tal-investiment biex jittejbu l-vetturi iwasslu għal prezzijiet ogħla għall-HDVs, li huma rkuprati mill-utenti aħħarin permezz ta’ ffrankar fil-konsum tal-fjuwil ġenerali, l-għażla 3 tikklassifika ruħha b’mod tajjeb f’termini ta' effiċjenza. Iż-żewġ għażliet ikunu jikkontribwixxu għal żieda fil-prevedibbiltà fl-ambjent regolatorju. Valutazzjoni kwantitattiva indikattiva tal-impatti ekonomiċi u soċjali turi li l-industrija tal-manifattura tal-HDVs, minħabba l-valur miżjud tal-vetturi tagħha, u l-operaturi tat-trasport bl-HDVs, minħabba konsum aktar baxx ta’ fjuwil, ikunu mistennija li jgawdu benefiċċji sostanzjali. Bl-istess mod, f’termini ta’ prestazzjoni ambjentali inqas konsum ta’ fjuwil jista’ jwassal għal livell aktar baxx ta’ emissjonijiet ta’ sustanzi niġġiesa oħra. 5. Tqabbil tal-għażliet fir-rigward tal-għanijiet ewlenin Opzjonijiet Għanijiet || Linja bażi || Għażla 1: Titjib tal-għarfien, l-abbiltà tat-tqabbil u l-akkontabbiltà tal-emissjonijiet tad-CO2 mill-HDVs || Għażla 2: Inklużjoni tal-emissjonijiet tad-CO2 mit-trasport bit-triq fl-iskema tal-UE għall-Iskambju tal-Kwoti tal-Emissjonijiet (ETS) || Għażla 3: Iffissar ta’ limiti mandatorji ta' emissjonijiet tad-CO2 għal vetturi reġistrati ġodda Effettività fit-tnaqqis tal-konsum tal-fjuwil u l-emissjonijiet tad-CO2 || - (baxx) || + Tnaqqis modest ta’ emissjonijiet mill-HDVs || + probabbli (baxx) għall-HDVs, għalkemm potenzjalment għoli (+++) għall-bqija tal-ekonomija f’setturi b'kostijiet aktar baxxi tat-taffija marġinali || (i) limitu massimu tal-emissjonijiet mill-makna biss ++ (medju) (ii) limitu massimu tal-emissjonijiet mill-vettura sħiħa +++ (għoli) Effiċjenza || = || + Kostijiet modesti || + Tista' tintuża l-infrastruttura tat-tassazzjoni tal-fjuwil eżistenti, || (i) limitu massimu tal-emissjonijiet mill-makna biss: +++ (ii) limitu massimu tal-emissjonijiet mill-vettura sħiħa ++ Prevedibbiltà tal-ambjent regolatorju || Attwalment l-ebda perspettiva ċara || + xi grad parzjali ta’ titjib li jitlob aktar kjarifiki || ++ fuq il-livelli tal-emissjonijiet (iffissat b'limitu) - fuq il-kostijiet minħabba l-inċertezza tal-evoluzzjoni tal-prezz tal-karbonju || (i) limitu massimu tal-emissjonijiet mill-makna biss: + (ii) limitu massimu tal-emissjonijiet mill-vettura sħiħa ++ 6. Konklużjoni Din il-valutazzjoni tal-impatt hija l-bażi tal-istrateġija tal-Kummissjoni għat-tnaqqis tal-konsum tal-fjuwil u tal-emissjonijiet tad-CO2 mill-HDVs fl-UE. Kwalunkwe proposta leġiżlattiva sussegwenti se tkun soġġetta għal Valutazzjoni tal-Impatt aktar speċifika. L-Għażliet 1(i) dwar ir-reġistrazzjoni ta’ emissjonijiet mill-makna biss u sussegwentement 3(i) dwar l-iffissar ta’ limiti fuq l-emissjonijiet mill-makna kienu jiġu kkunsidrati ulterjorment biss jekk l-fattibbiltà tal-għodda tas-simulazzjoni VECTO ma kinetx ikkonfermata. F’April 2013, madankollu, iċ-Ċentru tar-Riċerka Konġunta ħareġ rapport dwar il-“prova tal-kunċett” tal-approċċ tas-simulazzjoni VECTO li jikkonferma li dan jista’ jipprovdi stimi preċiżi u affidabbli tal-konsum tal-fjuwil u l-emissjonijiet tad-CO2 mill-HDVs u li l-iskema taċ-ċertifikazzjoni tal-ġejjieni tal-emissjonijiet tad-CO2 tista' tissejjes fuq tali għodda ta’ simulazzjoni. Fid-dawl ta’ dan l-aħħar żvilupp pożittiv l-għażliet 1(i) u 3(i) għalhekk mhumiex se jkunu meħtieġa li jitqiesu aktar. L-iskjerament b’suċċess tal-għodda VECTO u l-implimentazzjoni tal-għażla 1(ii) dwar iċ-ċertifikazzjoni u r-rappurtar ta’ dawn l-emissjonijiet huma mistennija li jirrimedjaw din is-sitwazzjoni. Dawn huma passi meħtieġa prijoritarji fuq medda ta' żmien qasir u medju qabel ma jkunu jistgħu jiġu previsti azzjonijiet aktar ambizzjużi f’medda ta' żmien medju u fit-tul: - jew biex jitnaqqsu l-emissjonijiet tad-CO2 mill-HDVs – l-għażla 3(ii) dwar l-iffissar ta' limiti fuq l-emissjonijiet; - u/jew kunsiderazzjoni li t-trasport bl-HDV jiġi inkluż mat-trasport bit-toroq kollu kemm hu fl-ETS kif tipprevedi l-għażla 2. Iż-żewġ għażliet ikunu jeħtieġu aktar analiżi fil-fond fil-qafas ta’ valutazzjonijiet futuri tal-impatt. 7. Monitoraġġ u valutazzjoni Mat-tlestija tal-għodda ta’ simulazzjoni VECTO u l-implimentazzjoni tal-għażla 1, il-Kummissjoni se tissorvelja il-konsum tal-fjuwil u l-emissjonijiet tad-CO2, kif ukoll l-ispejjeż ta’ implimentazzjoni. Ser tissorvelja wkoll l-iżviluppi teknoloġiċi u tas-suq. Dawn l-azzjonijiet ta’ sorveljanza se jippermettu valutazzjoni sussegwenti ta’ din l-inizjattiva. [1] COM/2011/0112 finali [2] "Pjan direzzjonali għal Żona Unika Ewropea tat-Trasport – Lejn sistema tat-trasport kompetittiva u li tuża r-riżorsi b’mod effiċjenti" COM/2011/0144 finali [3] Stmati għal 26.6% tal-emissjonijiet GHG totali tal-UE minn AEA-Ricardo f’"Lot1" Report, Reduction and Testing of GHG emissions from Heavy Duty Vehicles, Frar 2011, p 170. Disponibbli hawnhekk: http://ec.europa.eu/clima/policies/transport/vehicles/docs/ec_hdv_ghg_strategy_en.pdf [4] Sors: Il-bażi tad-dejta Odyssee-Mure hija disponibbli hawnhekk: http://www.odyssee-mure.eu [5] http://register.consilium.europa.eu/pdf/en/07/st11/st11483.en07.pdf [6] COM(2010)186 finali, p 6, http://eur-lex.europa.eu/LexUriServ/LexUriServ.do?uri=COM:2010:0186:FIN:EN:PDF [7] Ix-“Xenarju ta’ referenza 2010” ġie ffinalizzat fil-bidu tal- 2012. [8] http://ec.europa.eu/clima/policies/transport/vehicles/docs/ec_hdv_ghg_strategy_en.pdf [9] http://ec.europa.eu/clima/policies/transport/vehicles/heavy/docs/icct_ghg_reduction%20_potential_en.pdf [10] http://ec.europa.eu/clima/policies/transport/vehicles/heavy/docs/hdv_2012_co2_abatement_cost_curves_en.pdf [11] http://www.theicct.org/market-barriers-increased-efficiency-european-road-freight-sector [12] COM(2011) 168/3.